钦定古今图书集成/理学汇编/学行典/第248卷 > 刘苍
## 钦定古今图书集成/理学汇编/学行典/第248卷 > 刘苍

按《江宁府志》：“刘苍，字伯春，鹰扬卫千户。九岁嗣官，十
五岁入武学，笃志刻励。每晨起读《将鉴》一篇，始进食。
通《小学》《四书》《史略》《七经》诸籍，又能书，常得遗牒于道，
乃解户所领千金部收也。苍候其地三日，其人乃号
呼来觅，苍举与之，其人泥首请以数金酬，苍笑而不
受。自以位卑，不克行其志，乃择师教子。于时有赵经”
者，亦千户也，明经而习举子业，遵礼尚志，跬步不苟。
苍以为贤，遣子麟师事之，每获折俸布帛，必以帛进
先生而以布自衣。经念麟贫，不受，苍曰：“不贽，何以遣
吾子？”麟卒成进士，为名臣。经之父曰赵端，苍尊行也。
敦廉节，不妄交，独敬重苍。一日，与苍过其家，命家人
具馔以食，而馔不时具。苍退，端怒，欲出子妇。麟时从
学经家，奔告苍。苍来曰：“朋友与家室孰重？以小故黜
之，如尔孙何？”端始解，复具馔欢饮而罢。其见敬礼如
此。指挥吴英孤介自守，喜苍同志，每从晰疑义。及麟
举进士，谒英，英呼之曰：“善承尔父志，无墨以贻羞。否
则虽官卿相，吾不复见矣。”又指挥龚海，于经为前辈，
甘贫好学，年七十矣，捣药以卖，不二价。好读《孟子》，每
从经听讲，必正讲席而己旁听之。